Distrik Ses kry sy naam terugKonstruksiewerk aan ‘n nuwe ontwikkeling in Distrik 6 (Foto: Tracey Adams/African News Agency/ANA) Dan Plato, burgemeester van Kaapstad, het Woensdag die besluit verwelkom dat Zonnebloem in Kaapstad se naam weer sal terug verander na die oorspronklike “Distrik Ses”. “Die goedkeuring is deel daarvan om die identiteit van die buurt te herstel en ŉ mate van afsluiting te bied aan voormalige inwoners wat dekades gelede gedwing is om die gebied te verlaat,” het Plato gesê. Die besluit is in die Staatskoerant gepubliseer nadat kultuurminister Nathi Mthethwa die naamsverandering Dinsdag aangekondig het. “Dit is nóg ŉ mylpaal om Distrik Ses te herstel ná die Kaapstadse stadsraad in Augustus die naamsverandering van Keizergrachtstraat na die oorspronklike Hanoverstraat goedgekeur het.” Plato het bygevoeg die stad bly daartoe verbind om Distrik Ses te hervorm en verwelkom gevolglik ook die herontwikkelingsplan wat Thoko Didiza, minister van grondhervorming, by die grondeisehof ingedien het. Didiza se plan word tans deur die Distrik Ses-werkskomitee bestudeer wat die nasionale regering voor die grondeisehof gesleep het namens eisers wat hervorming versoek. Die hof het die minister tot 15 Desember gebied om ŉ plan in te dien en die sperdatum tot 17 Desember verleng. “Ons hoop dat dit die proses van hervorming sal bespoedig, ná talle vertragings, vir die honderde eisers wat wag om na die gebied terug te keer,” het Plato gesê. Ongeveer 2 760 voormalige inwoners en familielede het eise by die Kommissie oor die Herverdeling van Grondregte ingedien. Distrik Ses is in 1966 as ŉ “slegs wittes”-gebied verklaar en vanaf 1968 is ongeveer 60 000 inwoners na die Kaapse Vlakte verskuif.